Uznesenie Všeobecného súdu (štvrtá komora) z 10. septembra 2014 – Zentralverband des Deutschen Bäckerhandwerks/Komisia
(vec T‑354/13)
„Žaloba o neplatnosť – Chránené zemepisné označenie ‚Kołocz śląski‘ alebo ‚Kołacz śląski‘ – Zamietnutie žiadosti o zrušenie zápisu – Akt, ktorý nie je možné napadnúť žalobou – Neprípustnosť“
1.                     Žaloba o neplatnosť – Akty, ktoré možno napadnúť žalobou – Pojem – Akty so záväznými právnymi účinkami – Prípravné akty – Vylúčenie (článok 263 ZFEÚ) (pozri body 25, 26)
2.                     Súdne konanie – Rozhodnutie, ktoré v priebehu konania nahrádza napadnuté rozhodnutie, ktoré medzitým bolo vzaté späť – Prípustnosť nových návrhov – Hranice – Zatiaľ neprijaté hypotetické akty (pozri bod 32)
3.                     Súdne konanie – Prípustnosť žalôb – Posúdenie vzhľadom na stav v čase podania žaloby – Rozhodnutie, ktoré v priebehu konania nahradilo napadnuté rozhodnutie – Prispôsobenie návrhov a pôvodných dôvodov – Neexistencia vplyvu na posúdenie prípustnosti žaloby (pozri body 34 – 36)
Predmet
Návrh na zrušenie údajného rozhodnutia Komisie nachádzajúceho sa v liste generálneho riaditeľa Generálneho riaditeľstva Komisie pre poľnohospodárstvo a rozvoj vidieka z 8. apríla 2013, podľa ktorého je návrh žalobcu na zrušenie zápisu chráneného zemepisného označenia „Kołocz śląski“ alebo „Kołacz śląski“ neprípustný
Výrok
1.
Žaloba sa zamieta ako neprípustná.
2.
Zentralverband des Deutschen Bäckerhandwerks eV je povinný nahradiť trovy konania.